苏辙
黄几道郎中同年挽词二首
温恭天赋此心良，惠爱人知政术长。
井水无波任瓶绠，牛刀投隙应宫商。
分符出遍各城守，携被归従华省郎。
不到汝阴遗恨远，坐令湖水减清光。
早岁相従能几时，淮阳花发正游嬉。
鸣弓矍相人如堵，席地沧浪柳作帷。
十载旧游真是梦，一时佳客尚存谁。
遥闻葬日车千两，渍酒绵中寄一悲。
〈辙昔与几道相遇于陈，陈守张圣民相与游従甚密，逮今将三十年。
当时宾客在者少矣，而几道复化去，言之凄恻无已。
〉